b'\n_START_ARTICLE_\nOiva Hurme\n_START_PARAGRAPH_\nOiva Ensio Hurme (1912\xe2\x80\x931974) oli suomalainen taiteilija, graafikko ja mainospiirt\xc3\xa4j\xc3\xa4. H\xc3\xa4n kehitti mainosilmaisua ja piirsi myyntijulisteita Elannon uraauurtavalla mainososastolla, teki taidetta ja kuvitti lehti\xc3\xa4.\n_START_SECTION_\nUra\n_START_PARAGRAPH_\nNuorena Oiva Hurme ty\xc3\xb6skenteli varastomiehen\xc3\xa4 Helsingiss\xc3\xa4. Ensimm\xc3\xa4iset akvarellinsa ja piirroksensa h\xc3\xa4n teki 1920-luvun lopulla. 1930-luvun lopulla h\xc3\xa4n opiskeli Ateneumin vapaassa taidekoulussa. Sota-aikana rannikkotykist\xc3\xb6n korpraali Oiva Hurme piirsi muun muassa tykkien suuntimataulukoita sek\xc3\xa4 Porkkalan puolustussuunnitelmaan liittyvi\xc3\xa4 salaisia peitepiirroksia._NEWLINE_Elannon ja Kulutusosuuskuntien Keskusliiton mainososastoilla Hurme ty\xc3\xb6skenteli 1930\xe2\x80\x931950-luvulla. T\xc3\xa4m\xc3\xa4n j\xc3\xa4lkeen h\xc3\xa4n oli OTK:n osuuskauppojen j\xc3\xa4senlehden Kuluttajain Lehden (my\xc3\xb6h. Me) kuvittaja, taiteilija ja taittaja. Helsingiss\xc3\xa4 lehti ilmestyi Elanto-lehten\xc3\xa4, muualla Suomessa Me-lehten\xc3\xa4._NEWLINE_Mainos oli 1930-luvun keksint\xc3\xb6 ja Elannon mainososasto alan uranuurtaja alusta l\xc3\xa4htien. Elannon mainosp\xc3\xa4\xc3\xa4llikk\xc3\xb6n\xc3\xa4 toimi Ola Fogelberg, jota pidet\xc3\xa4\xc3\xa4n mainosalan is\xc3\xa4n\xc3\xa4 ja my\xc3\xb6s yhten\xc3\xa4 suomalaisen sarjakuvan t\xc3\xa4rkeimmist\xc3\xa4 pioneereista. Oiva Hurme oli Fogelbergin kasvatti, mainosalan "vanha parta" jo 1940-luvulla._NEWLINE_Mainosjulisteiden ja kuvituksien parissa tehtiin paljon painotekniikkakokeiluja, ja niinp\xc3\xa4 Elanto ja KK olivat ensimm\xc3\xa4isin\xc3\xa4 kokeilemassa mm. silkkipainotekniikkaa. Oiva Hurmeen joulujuliste vuodelta 1948 on ensimm\xc3\xa4inen Elannon silkkipainon s\xc3\xa4ilynyt ty\xc3\xb6. Julisteessa joulupukki viisine v\xc3\xa4reineen ja lakkah\xc3\xa4ivytyksineen toivottaa "Hyv\xc3\xa4\xc3\xa4 Joulua". 1950-lukua kutsutaan julisteen kulta-ajaksi Suomessa, ja Elanto ja KK olivat tiiviisti mukana kehityksen k\xc3\xa4rjess\xc3\xa4. Senaikaisissa t\xc3\xb6iss\xc3\xa4 hehkuivat v\xc3\xa4rit ja taito._NEWLINE_Oiva Hurme teki my\xc3\xb6s veistoksia, vuonna 1967 muun muassa 1918 Hyvink\xc3\xa4\xc3\xa4n taistelussa kaatuneiden punaisten muistomerkin Hyvink\xc3\xa4\xc3\xa4n Surujenpuistoon. Tuotantoon kuuluu my\xc3\xb6s puuveistoksia (h\xc3\xa4n osallistui Elannon taiden\xc3\xa4yttelyyn 1945). H\xc3\xa4n teki my\xc3\xb6s tilaust\xc3\xb6in\xc3\xa4 muotokuvia erityisesti osuuskauppojen johtohenkil\xc3\xb6ist\xc3\xa4 (muun muassa M. A. Nummisen is\xc3\xa4st\xc3\xa4)._NEWLINE_Lis\xc3\xa4t\xc3\xb6in\xc3\xa4 Hurme suunnitteli ja kuvitti kirjojen kansia, urheiluseurojen merkkej\xc3\xa4, Helsingin kaupungin ulkoiluviraston esitteit\xc3\xa4, lavastuksia Elannon N\xc3\xa4ytt\xc3\xa4m\xc3\xb6n esityksiin sek\xc3\xa4 Nuorten Joululukemisto -lehte\xc3\xa4._NEWLINE_Oiva Hurme oli my\xc3\xb6s mukana Ty\xc3\xb6v\xc3\xa4en Urheiluliiton j\xc3\xa4rjest\xc3\xb6toiminnassa ja toimi liiton nuortenlehti Kivan taittajana. Nimimerkill\xc3\xa4 Oikku h\xc3\xa4n piirsi Kivaan kansikuvien lis\xc3\xa4ksi my\xc3\xb6s sarjakuvaa. Oikku osasi rytmitt\xc3\xa4\xc3\xa4 kerronnan hyvin ja viimeinen ruutu oli aina ns. iskuruutu, johon vitsi tai yll\xc3\xa4tys huipentui. Piirrostyyli oli omintakeista ja selke\xc3\xa4\xc3\xa4. Oikku edusti mykk\xc3\xa4sarjakuvaa, jossa ei yleens\xc3\xa4 puhuta vaan annetaan kuvien kuljettaa. Joskus harvoin niiss\xc3\xa4 oli jokunen tehoste\xc3\xa4\xc3\xa4ni tai puhekupla.'